**Suomen Luotto-osuuskunta** (aik. **Luottokunta**) on vuonna 1965 perustettu osuuskunta. Osuuskunta tarjosi maksamiseen liittyviä palveluita jäsenyrityksilleen ja kuluttajille vuosikymmenten ajan, kunnes myi liiketoimintansa Nets Holdingille 2012. Suomen Luotto-osuuskunta on purkautumassa lähivuosien aikana.

Osuuskunnan synty ja toiminta
-----------------------------

Osuuskunnan perustajina olivat Helsingin Aleksanterinkadun kauppiaat ja pankit, jotka halusivat tehdä maksamisesta sujuvampaa. Luottokunnan ensimmäinen maksukortti oli OK-kortti.

Maksuvälinevalikoima laajeni voimakkaasti. 1970-luvulla markkinoille tuli yrityksille tarkoitettu Business Eurocard -kortti ja Lounasseteli. Luottokunta ja ravintolat perustivat *Lounasseteli Oy*:n vuonna 1974 ravintolaelinkeinon aloitteesta tukemaan niiden yritysten työpaikkaruokailun järjestämistä, joilla ei ollut omaa ruokalaa. Lounasseteli Oy sulautui vuonna 1989 Luottokuntaan. Visa-kortit liitettiin Luottokunnan tuotevalikoimaan 1980-luvun alussa. Vuonna 2009 Luottokunta toi markkinoille Virikesetelin, jolla voi maksaa liikunta- ja kulttuuripalveluja.

Osuuskunnan jäsenyys oli pitkään vaatimuksena sille, että kauppa saattoi vastaanottaa Visa- ja MasterCard-korttimaksuja. Luottokunnan pääomistajia ovat pankit ja kaupan keskusliikkeet. Niiden lisäksi Luottokunnalla on noin 20 000 jäsentä, joista hyvin monet pienyrityksiä.

Liiketoiminnan myynti
---------------------

Vuoden 2012 huhtikuussa Luottokunta luovutti liiketoimintansa tytäryhtiölleen *Eurocard Oy*:lle, jonka nimeksi muutettiin samassa yhteydessä *Luottokunta Oy*. Osuuskunta vaihtoi uudeksi nimekseen *Suomen Luotto-osuuskunta*.  Samaan aikaan uutisoitiin Luottokunta Oy:n myynnistä huutokaupalla. Toimitusjohtaja Heikki Kapasen mukaan Luottokunta haki suurempaa volyymi- ja palvelukehityspohjaa.

Elokuussa 2012 Luottokunta Oy:n koko osakekanta myytiin 170 milj. eurolla tanskalaiselle Nets Holding A/S:lle, jonka tytäryhtiö Nets Finland oli toiminut Suomessa vuodesta 1999. Kauppaa toteutui lopullisesti 31. lokakuuta 2012 mennessä. Luottokunta Oy:n nimi muutettiin 14. tammikuuta 2013 Nets Oy:ksi.

Osuuskunnan purkaminen
----------------------

Suomen Luotto-osuuskunta on ilmoittanut suunnitelmakseen osuuskunnan varojen jakamisen jäsenille ja osuuskunnan purkamisen muutaman vuoden kuluessa.

Osuuskunta arvioi joulukuussa 2012 yhden osuutensa arvoksi noin 3 400–4 000 euroa. Samoihin aikoihin uutisoitiin, että "jobbarit" olivat pikavoittojen toivossa ostaneet osuuksia suorilla puhelinkaupoilla pilkkahintaan. Osuuskunnalla oli tuolloin 67 400 osuutta. Suurimmat omistajat olivat pankkeja ja kaupan keskusliikkeitä: Nordean osuus oli 27 %, OP-Pohjolan 17 % ja Danske Bankin 9 %. Sekä Kesko että SOK omistivat kumpikin 6 % osuuksista. Osuuskunnalla on lisäksi noin 20 000 jäsentä, jotka kukin omistavat vain yhden osuuden.

Osuuskunta jakoi varojaan vuosina 2012–2017 osuuspääoman korkona 4 105 euroa/osuus. Jäseniä osuuskunnalla oli vuoden 2016 lopussa vielä 19 931. Osuuskunta arvioi vuonna 2017 saavansa tuloja vielä vuosina 2019–2020.

Lähteet
-------

1. ↑  Suomen Luotto-osuuskunta *ytj.fi*.  Arkistoitu 22.2.2014. Viitattu 15.2.2014.
2. 1 2 3 4  Suomen Luotto-osuuskunnan historia Suomen Luotto-osuuskunta. Viitattu 15.2.2014.
3. ↑  Luottokunta, historia (Internet Archivessa, tallennettu 9.6.2011) Luottokunta.  Arkistoitu 9.6.2011. Viitattu 15.2.2014.
4. ↑  Luottokunta kuuluu nyt Nets Holdingille
5. 1 2  Jäsenyys ja osuudet  12.11.2013. Suomen Luotto-osuuskunta. Viitattu 15.2.2014.
6. ↑  Blencowe, Annette: Kauppalehti: Luottokuntaa kaupataan ulkomaille  26.4.2012. Yle. Viitattu 26.4.2012.
7. ↑  Kokko, Outi: Tanskalainen Nets ostaa Luottokunnan *taloussanomat.fi*.  14.8.2012. Sanoma Media Finland. Viitattu 15.2.2014.
8. ↑  Suomen Luotto-osuuskunnan jatkotoimet  4.2.2014. Suomen Luotto-osuuskunta. Viitattu 15.2.2014.
9. ↑  Luotto-osuuskuntaa myydään polkuhintaan – jobbarit hamuavat pikavoittoja *taloussanomat.fi*.  4.12.2012. Sanoma Media Finland. Viitattu 15.2.2014.
10. ↑  Juutilainen, Jouko: Luottokunnan purku herätti jobbarit *savonsanomat.fi*.  22.11.2012. Keskisuomalainen Oyj.  Arkistoitu 21.2.2014. Viitattu 15.2.2014.
11. ↑  Jäsenyys ja osuudet: Varojen jakosuunnitelma Viitattu 4.8.2017
12. ↑  Suomen Luotto-osuuskunta: Tilinpäätös 1.1.2016 - 31.12.2016 (Arkistoitu – Internet Archive)

Aiheesta muualla
----------------

* Tala, Henrik: *Käteisestä korttiin. Luottokunnan historia 1965–2012*. Suomen Luotto-osuuskunta, 2015. ISBN 978-952-93-6488-6. Teoksen verkkoversio (PDF) (viitattu 29.1.2021).
* Luottokunnan toiminnanjohtaja Olavi Laineen haastattelu Yle 24.11.1966